DA Den Europæiske Unions Tidende C 142/33

Sag anlagt den 3. april 2008 — Cavankee Fishing m.fl. mod Kommissionen

(Sag T-138/08)

(2008/C 142/61)

Processprog: engelsk

Parter

Sagsøgere: Cavankee Fishing Co. Ltd (Lifford, Irland), Ocean Trawlers Limited (Killybegs, Irland), Mullglen Limited (Balbriggan, Irland), Eamon McHugh (Killybegs, Irland), Joseph Doherty (Burtonport, Irland), Brendan Gill (Lifford, Irland), Eileen Oglesby (Burtonport, Irland), Noel McGing (Killybegs, Irland), Larry Murphy (Castletownbere, Irland), Thomas Flaherty (Aran Islands, Irland), Pauric Conneely (Claregalway, Irland), Island Trawlers Limited (Killybegs, Irland), Cathal Boyle (Killybegs, Irland), Eugene Hannigan (Milford, Irland), Peter McBride (Downings, Irland), Hugh McBride (Downings, Irland), Patrick Fitzpatrick (Aran Islands, Irland), Patrick O'Malley (Galway, Irland), Cecil Sharkey (Clogherhead, Irland) (ved A. Collins, SC, barrister N. Travers og solicitor D. Barry)

Sagsøgt: Kommissionen for De Europæiske Fællesskaber

Sagsøgernes påstande

— Kommissionen tilpligtes at betale følgende beløb (eksklusive renter) med tillæg af låneomkostninger og en ajourført oversigt over omkostninger, som vil blive fremlagt under den mundtlige forhandling, i erstatning til hver af sagsøgerne: Pelagisk — Cavankee Fishing Company 2 748 276,00 EUR — Ocean Trawlers Ltd 6 740 000,00 EUR — Mullglen Ltd. 2 690 000,00 EUR — Eamon McHugh 3 036 187,00 EUR — Joseph Doherty 2 640 408,00 EUR — Brendan Gill 2 717 665,00 EUR — Eileen Oglesby 2 994 349,00 EUR — Noel McGing 2 444 000,00 EUR — Larry Murphy 4 150 000,00 EUR — Thomas Flaherty 2 140 000,00 EUR — Pauric Conneely 1 930 000,00 EUR Polyvalent — Island Trawlers Limited 672 000,00 EUR — Cathal Boyle 651 200,00 EUR — Eugene Hannigan 125 000,00 EUR — Peter McBride 106 848,00 EUR — Hugh McBride 106 848,00 EUR — Partick Fitzpatrick 177 573,00 EUR — Patrick O'Malley (a) »Capal Ban« 205 698,00 EUR (b) »Capal Or« 496 800,00 EUR — Cecil Sharkey 205 697,88 EUR

— Kommissionen for De Europæiske Fællesskaber tilpligtes at betale sagens omkostninger.

Søgsmålsgrunde og væsentligste argumenter

Sagsøgerne har i denne sag fremsat krav om erstatning uden for kontraktforhold som følge af det tab, de har lidt ved Kommissionens beslutning 2003/245/EF af 4. april 2003 om anmodninger indgivet af medlemsstaterne (1), for så vidt som Irlands anmodninger med hensyn til sagsøgernes fartøjer derved afvises. Denne beslutning blev delvist annulleret ved Rettens dom af 13. juni 2006 (2).

Sagsøgerne har til støtte for deres påstande anført, at Kommissionen i forbindelse med vedtagelsen af den beslutning, som Retten efterfølgende annullerede, tilsidesatte en række overordnede retsprincipper, hvorved enkeltpersoner indrømmes rettigheder, idet den groft og åbenbart overskred sin skønsbeføjelse i medfør af artikel 4, stk. 2, i beslutning 97/413/EF (3), således som Retten fastslog i dommen i forenede sager T-218/03-T-240/03. Sagsøgerne gør gældende, at Kommissionen også har tilsidesat: ligebehandlingsprincippet, princippet om påpasselighed og god forvaltningsskik, retten til fri erhvervsudøvelse og proportionalitetsprincippet. Efter sagsøgernes opfattelse udgør den blotte tilsidesættelse af fællesskabsretten et tilstrækkeligt alvorligt lovbrud.

Sagsøgerne gør endvidere gældende, at de har lidt og fortsat lider et betydeligt tab og betydelig skade som en direkte og adækvat følge af Kommissionens vedtagelse af den senere annullerede beslutning, da de så sig nødsaget til at købe tonnage på markedet til erstatning for den sikkerhedstonnage, der blev anmodet om, men som ikke blev indrømmet, og for visse sagsøgere, med hensyn til tab som følge af tab af dage på havet. Sagsøgerne gør derfor gældende, at deres tab er aktuelt og sikkert.

Som bevis for årsagsforbindelsen mellem den omtvistede handling og skader gør sagsøgerne gældende, at hvis Kommissionen ikke havde handlet ulovligt, idet den afviste at tage ordentligt hensyn til de anmodninger om sikkerhedstonnage, som sagsøgerne har indgivet, ville ingen af dem have set sig nødsaget til at købe yderligere tonnage.

(1) Beslutning K(2003) 1113 endelig udg. om de anmodninger, Kommissionen har modtaget om forøgelse af FUP IV-målene af hensyn til forbedringer vedrørende sikkerhed, navigation til søs, hygiejne, produktkvalitet og arbejdsforhold for fartøjer med en længde overalt på mere end 12 m, EUT L 90, s. 48.

(2) Forenede sager T-218/03 — T-240/03, Boyle m.fl. mod Kommissionen, Sml. II, s. 1699.

(3) Rådets beslutning af 26.6.1997 om mål og detaljerede regler for en omstrukturering af Fællesskabets fiskerisektor i perioden 1.1.1997 til 31.12.2001 med henblik på at opnå en bæredygtig ligevægt mellem ressourcerne og udnyttelsen heraf, EFT L 175, s. 27.